J. Kužma, poslanec: (2001-12-06):
Dámy a páni, dovoľte mi, aby som netradične vystúpil k rozpočtu nie k mojej profesii, ale ku kapitole školstva. Chcem vlastne upozorniť na to, čo včera hovoril poslanec a kolega Hudec, ktorý tvrdil, že priority na území sa musia podporovať politickým konsenzom a financovaním týchto priorít cez viacej volebných období, aj keď úspech investícií často žnú tí, ktorí túto úrodu nesadili. Keď sme dostali návrh rozpočtu na rok 2002, zišli sme sa poslanci Prešovského kraja a stanovili sme si prioritu, kam by sme chceli, aby investície v tomto kraji mali ísť. Musím povedať, že tá priorita bola investícia do vzdelania s tým, že by sme chceli rozšíriť Prešovskú univerzitu o Fakultu zdravotníctva s tým, že podporu sme našli jednak u pánov ministrov obrany, zdravotníctva, školstva, ale aj vlastne u primátora mesta a rektora Prešovskej univerzity. Tu ešte raz chcem zdôrazniť, že je to spoločný návrh poslancov HZDS, SDĽ, SDK a DS a dovoľte mi, aby som ho bez dlhých rečí prečítal a odovzdal, je potvrdený 15 podpismi. Vo vládnom návrhu zákona o štátnom rozpočte na rok 2002 navrhujeme túto zmenu: zvýšiť rozpočet v kapitole Ministerstva školstva Slovenskej republiky pre vysoké školy o 40 mil. korún účelovo viazané pre Prešovskú univerzitu na materiálne, personálne, priestorové vybavenie Fakulty zdravotníctva a sociálnych štúdií pri Prešovskej univerzite v Prešove. Odôvodnenie: bez zabezpečenia požadovaných finančných prostriedkov nebude možné predmetnú fakultu zriadiť, čo neprispeje k riešeniu ako regionálnych potrieb, tak aj úspešného uzatvárania kapitol súvisiacich so vstupom Slovenska do Európskej únie v kapitole zdravotníctvo, kde absolventi stredných zdravotných škôl musia mať bakalárske vzdelanie, čiže minimálne 2 roky vysokej školy. Túto sumu vo výške 40 mil. korún navrhujem presunúť zo Všeobecnej pokladničnej správy do kapitoly ministerstva školstva. Ďakujem, toto je prvý návrh. Môj druhý návrh je na podporu rozpočtu Červeného kríža, kde sme sa tiež zhodli konsenzom o jeho navýšení, ale toto navýšenie sa nám podarilo už presadiť do spoločnej správy, čiže chcem vás poprosiť, aby ste takisto konsenzom podporili návrh, ktorý je v spoločnej správe. Ďakujem pekne. M. Andel, podpredseda NR SR: S faktickou poznámkou chcú vystúpiť dvaja poslanci. Uzatváram možnosť podania ďalších prihlášok. Ako prvý má slovo pán poslanec Gajdoš, nech sa páči. J. Gajdoš, poslanec: Ďakujem za slovo, pán predsedajúci. Chcem jednoznačne podporiť návrh pána poslanca Kužmu, aj som sa pod neho podpísal. Pokúsme sa dať mladým ľuďom vzdelanie, ak im nemôžeme dať prácu, ľahšie pochopia zmenu životného štýlu, pôjdu do sveta, vrátia sa so skúsenosťami a budú manažovať v rámci podnikateľských aktivít svoje podniky. Takže len vzdelaný národ má perspektívu a z toho titulu každú takúto iniciatívu treba podporiť. Ďakujem pekne. M. Andel, podpredseda NR SR: Ďakujem. Slovo má pani poslankyňa Aibeková. M. Aibeková, poslankyňa: Ďakujem pekne za slovo. Pán poslanec, ďakujem aj ja za podporu Červeného kríža, ja som si potom našla, že náš návrh nebol schválený, ktorý dával zdravotný výbor, pretože nebol tak dopracovaný ako váš. V prípade, že bude schválený ten, ktorý je v spoločnej správe, lebo ide o rovnakú výšku, akú navrhujem ja, ja som navrhovala iba iný spôsob, ale ak bude odsúhlasená spoločná správa, ten spôsob, ktorý ste navrhovali, tak ja sa prikloním k vášmu a potom, samozrejme, nebude sa musieť hlasovať o mojom. Ak váš neprejde, tak dúfam, že podporíte môj, lebo suma je rovnaká, len ja som ho hľadala z iných zdrojov. Ďakujem. M. Andel, podpredseda NR SR: Pán poslanec Kužma, nech sa páči.